Die Behistoen-inskripsie (Persies: بیستون, Oud-Persies: Bagastana, letterlik "die plek van god", ook Bistun of Bisutun) is 'n veeltalige inskripsie op 'n kranswand naby Behistoen in Iran wat tydens die bewind van Darius I van Persië tussen 522-486 v.C. gekerf is. Dit bestaan uit drie identiese tekste in Oud-Persies, Babilonies ('n vorm van Akkadies) en Elamities. Dit sluit 'n outobiografie van Darius I in en beskryf politieke gebeurtenisse van die Persiese Ryk. Die Behistoen-inskripsie het 'n baie belangrike rol gespeel in die ontsyfering van wigskrif en is van soortgelyke belang vir moderne taalwetenskappe as die Rosettasteen vir die ontsyfering van Egiptiese hiërogliewe. Dit is in 2006 deur UNESCO as wêrelderfenisgebied gelys. Wikimedia Commons het meer media in die kategorie Behistoen-inskripsie.